પિતા ઓચિંતા જ બીમાર થઈ ગયા. સગાસંબંધીએ સમયસર હૉસ્પિટલમાં ખસેડ્યા. સારવાર શરૂ થઈ અને પુત્રને, વિદેશમાં જાણ કરી. વત્સલ પિતાનો સ્નેહ પુત્રને ખેંચી લાવ્યો. દોડાદોડ કરીને દેશમાં આવતાં તો ય એને બે દિવસ તો લાગ્યા. આવીને પિતાની પાસે હૉસ્પિટલમાં પહોંચ્યો. પિતાની તબિયત હવે પ્રમાણમાં ઠીક હતી. જે સ્થિતિમાં એમને લવાયેલા એની સરખામણીમાં તો ઘણી સારી કહેવાય. ડૉક્ટરના મતે શૂળૂનો ઘા સોયથી સરી ગયો. હવે હાલત સુધારા પર હતી. આખો રસ્તો ઉચાટમાં પસાર કરીને આવેલો પુત્ર પિતાને સ્વસ્થ જોઈને રાહત અનુભવતો હતો. સમયસરની સારવારે વડીલને બચાવી લીધા હતા. આમ છતાં, ડૉક્ટરની સૂચનાથી દવાખાનામાં તો હજી રહેવું જ પડે તેમ હતું. હવે પુત્ર પિતા પાસે રહેતો હતો. સાથે પરિવારના એક અન્ય વડીલ પણ હતા.